[pic] | AN COIMISIÚN EORPACH |

An Bhruiséil 15.12.2010

COIM(2010) 745 leagan deireanach

2010/0365 (COD)

Togra le haghaidh

RIALACHÁN (AE) Uimh. .../ … Ó PHARLAIMINT NA hEORPA AGUS ÓN gCOMHAIRLE

an …

lena leasaítear Rialachán (CE) Uimh. 1290/2005 ón gComhairle maidir le maoiniú an chomhbheartais talmhaíochta agus lena n-aisghairtear Rialachán (CE) Uimh. 165/94 ón gComhairle agus Rialachán (CE) Uimh. 78/2008 ón gComhairle

MEABHRÁN MÍNIÚCHÁIN

COMHTHÉACS AN TOGRA

Leis an gConradh ar Fheidhmiú an Aontais Eorpaigh leagtar síos idirdhealú soiléir idir na cumhachtaí a tharmligtear chuig an gCoimisiún chun gníomhartha neamhreachtacha (gníomhartha tarmligthe) a ghlacadh a bhfuil feidhm ghinearálta leo agus a fhorlíonann nó a leasaíonn eilimintí áirithe neamhriachtanacha den ghníomh reachtach, ar cumhachtaí iad atá leagtha síos in Airteagal 290, agus na cumhachtaí a thugtar don Choimisiún chun gníomhartha cur chun feidhme a ghlacadh, ar cumhachtaí iad atá leagtha síos in Airteagal 291.

I gcás gníomhartha tarmligthe, déanann an reachtóir cumhacht a tharmligean chuig an gCoimisiún bearta gar-reachtacha a ghlacadh. Ní hionann in aon chor, áfach, cás na ngníomhartha cur chun feidhme. Is iad na Ballstáit atá freagrach as cur i bhfeidhm ghníomhartha an Aontais Eorpaigh atá ceangailteach ó thaobh dlí. Mar sin féin, nuair atá coinníollacha aonfhoirmeacha cur chun feidhm ag teastáil, is é an Coimisiún a ghlacfaidh iad.

An ghníomhaíocht alínithe Rialachán (CE) Uimh. 1290/2005 le rialacha nua an Chonartha, tá sí bunaithe ar aicmiú na bhforálacha arna nglacadh ag an gCoimisiún, i gcur chun feidhme an rialacháin sin dó, ina gcumhachtaí tarmligthe agus ina gcumhachtaí cur chun feidhme.

I ndiaidh na gníomhaíochta sin dréachtadh dréacht-togra lena leasaítear Rialachán (CE) Uimh. 1290/2005. De bhua Airteagal 290 den Chonradh ar Fheidhmiú an Aontais Eorpaigh, tugann an Reachtóir de chúram ar an gCoimisiún eilimintí áirithe neamhriachtanacha a fhorlíonadh nó a leasú. Dá bhrí sin, féadfar a leagan síos trí ghníomh tarmligthe na heilimintí breise is gá do dhea-fheidhmiú na scéime arna sainiú ag an Reachtóir.

I gcomhréir le hAirteagal 291 den Chonradh ar Fheidhmiú an Aontais Eorpaigh, is iad na Ballstáit atá freagrach as an scéim arna sainiú ag an Reachtóir sna gníomhartha atá ceangailteach ó thaobh dlí a chur chun feidhme. Féadfar cumhachtaí cur chun feidhme a thabhairt don Choimisiún leis na gníomhartha sin nuair atá coinníollacha aonfhoirmeacha cur chun feidhme ag teastáil.

TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS NA MEASÚNUITHE IARMHARTA

Níor ghá dul i gcomhairle leis na páirtithe leasmhara ná measúnú iarmharta a dhéanamh ós rud é gur ceist idirinstitiúideach a bhaineann le gach rialachán ón gComhairle an togra maidir le Rialachán (CE) Uimh. 1290/2005 a ailíniú leis an CFAE. Na modhnuithe arb é is aidhm leo na nósanna imeachta um ghnóthú a shimpliú, tá raon feidhme cúng acu agus is de chineál teicniúil iad.

EILIMINTÍ DLÍ AN TOGRA

- Achoimre ar an togra

Cumhachtaí tarmligthe agus cur chun feidhme an Choimisiúin i Rialachán (CE) Uimh. 1290/2005 ón gComhairle a shainaithint agus an nós imeachta iomchuí maidir le glacadh na ngníomhartha sin a bhunú.

Ina theannta sin, tugtar isteach roinnt simpliúcháin ar chaiteachas CERT agus ar an nós imeachta um ghnóthú.

- An bunús slí

Airteagal 43 den CFAE.

- Prionsabal na coimhdeachta

Is faoi chomh-inniúlacht an Aontais agus na mBallstát atá an Comhbheartas Talmhaíochta. Fágann sé sin nach mbainfear d'inniúlacht na mBallstát mura rithfidh an tAontas reachtaíocht san earnáil. A fhad a bhaineann leis an gcomhbheartas talmhaíochta a mhaoiniú, tá cur chuig comhphobail ann cheana agus tá údar leis na rialacha atá ann cheana a shimpliú.

- Prionsabal na comhréireachta

Comhlíonann an togra prionsabal na comhréireachta.

- Rogha na hionstraime dlí

An ionstraim atá beartaithe: Rialachán ó Pharlaimint na hEorpa agus ón gComhairle.

IMPLEACHTAÍ BUISÉADACHA

Níl aon impleacht ag an togra do bhuiséad an Aontais.

EILIMINTÍ ROGHNACHA

Simpliú

Simpliú atá sna modhnuithe ar an gcaiteachas atá le maoiniú ag CETFT agus sa nós imeacht um ghnóthú ó tharla go ndíchuirtear dhá rialachán ón gComhairle agus ó tharla go laghdaítear na cúraimí riaracháin na mBallstát.

2010/0365 (COD)

Togra le haghaidh

RIALACHÁN (AE) Uimh. .../ … Ó PHARLAIMINT NA hEORPA AGUS ÓN gCOMHAIRLE

an …

lena leasaítear Rialachán (CE) Uimh. 1290/2005 ón gComhairle maidir le maoiniú an chomhbheartais talmhaíochta agus lena n-aisghairtear Rialachán (CE) Uimh. 165/94 ón gComhairle agus Rialachán (CE) Uimh. 78/2008 ón gComhairle

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe an chéad fhomhír d'Airteagal 42 agus Airteagal 43(2) de,

Ag féachaint don togra ón gCoimisiún Eorpach[1],

Tar éis dóibh an dréachtghníomh reachtach a chur chuig na Parlaimintí náisiúnta,

Ag féachaint don tuairim ón gCoiste Eacnamaíoch agus Sóisialta[2],

Ag gníomhú dóibh i gcomhréir leis an ngnáthnós imeachta reachtach[3],

De bharr an méid seo a leanas:

1. Le Rialachán (CE) Uimh. 1290/2005 ón gComhairle[4] tugtar cumhachtaí don Choimisiún rialacha a ghlacadh chun an Rialachán sin a chur chun feidhme.

2. Tar éis do Chonradh Liospóin teacht i bhfeidhm, ní mór na cumhachtaí arna dtabhairt don Choimisiún le Rialachán (CE) Uimh. 1290/2005 a ailíniú le hAirteagal 290 agus le hAirteagal 291 den Chonradh ar Fheidhmiú an Aontais Eorpaigh (an Conradh).

3. Ba cheart é a bheith de chumhacht ag an gCoimisiún gníomhartha tarmligthe a ghlacadh i gcomhréir le hAirteagal 290 den Chonradh, d'fhonn eilimintí áirithe neamhriachtanacha de Rialachán (CE) Uimh. 1290/2005 fhorlíonadh nó a leasú. Ba cheart na heilimintí a bhféadfar an chumhacht sin a úsáid ina leith, mar aon leis na coinníollacha nach mór don tarmligean sin a chomhlíonadh, a shainiú.

4. D'fhonn cur i bhfeidhm aonfhoirmeach Rialachán (CE) Uimh. 1290/2005 i ngach Ballstát a áirithiú, ba cheart é a bheith de chumhacht ag an gCoimisiún gníomhartha cur chun feidhme a ghlacadh i gcomhréir le hAirteagal 291 den Chonradh. Ba cheart don Choimisiún na gníomhartha cur chun feidhme sin a ghlacadh i gcomhréir le forálacha Rialachán (AE) Uimh. xxxx/xxxx ó Pharlaimint na hEorpa agus ón gComhairle maidir le ...[5].

5. Ba cheart forálacha áirithe maidir le maoiniú an chomhbheartais talmhaíochta a ghlac an Coimisiún roimhe faoi chuimsiú na gcumhachtaí arna dtabhairt le Rialachán (CE) Uimh. 1290/2005 a áireamh sa Rialachán sin. Baineann na forálacha sin le rialacha maidir le leithdháileadh suimeanna agus méideanna arb é atá iontu ioncam is iníoctha le buiséad an Aontais agus dá dtagraítear i gcuntais arna gcoinneáil i gcomhréir le Rialachán (CE) Uimh. 883/2006 ón gCoimisiún an 21 Meitheamh 2006 lena leagtar síos rialacha mionsonraithe chun Rialachán (CE) Uimh. 1290/2005 ón gComhairle a chur chun feidhme maidir le cuntais na ngníomhaireachtaí íocaíochta a choinneáil, ráitis caiteachais agus ioncaim, agus na coinníollacha maidir le caiteachas arna déanamh faoi CERT agus CETFT[6] a aisíoc.

6. I bhfianaise na taithí a gnóthaíodh i leith chur i bhfeidhm na rialacha maidir le caiteachas arna mhaoiniú ag an gCiste Eorpach um Ráthaíocht Talmhaíochta (CERT) agus ag an gCiste Eorpach Talmhaíochta um Fhorbairt Tuaithe (CETFT), ba cheart roinnt de na forálacha maidir le maoiniú na ngníomhaíochtaí dá bhforáiltear le Rialachán (CE) Uimh. 165/94 ón gComhairle an 24 Eanáir 1994 maidir le cómhaoiniú ón gComhphobal ar sheiceálacha cianbhraith[7] agus le Rialachán (CE) Uimh. 78/2008 ón gComhairle an 21 Eanáir 2008 maidir le bearta atá le déanamh ag an gCoimisiún, le linn na tréimhse 2008–2013, trí bhíthin feidhmeanna cianbhraith arna gcur ar bun faoi chuimsiú an chomhbheartais talmhaíochta[8], ba cheart iad a ionchorprú i Rialachán (CE) Uimh. 1290/2005. Dá bhrí sin, is iomchuí Rialachán (CE) Uimh. 165/94 agus Rialachán (CE) Uimh. 78/2008 a aisghairm. Mar sin féin, ní mór a fhoráil go leanfar d'infheidhmeacht na míre maidir leis an tuarascáil atá le cur isteach ag an gCoimisiún.

7. Is é is aidhm leis na bearta a dhéanann an Coimisiún trí bhíthin seiceálacha cianbhraith agus na híomhánna satailíte a fhaigheann agus a fheabhsaíonn an Coimisiún dóigheanna a sholáthar chun na margaí talmhaíochta a bhainistiú agus monatóireacht a dhéanamh orthu. D'fhonn an aidhm sin a bhaint amach, ba cheart é a bheith de chumhacht ag an gCoimisiún bearta cur chun feidhme a ghlacadh i leith na nósanna imeachta maidir le torthaí na ngníomhaíochtaí cianbhraith a fháil agus a chur ar fáil do na Ballstáit.

8. D'fhonn a áirithiú go bhfeidhmeoidh gníomhaireachtaí comhordúcháin na mBallstát, dá dtagraítear in Airteagal 6 de Rialachán (CE) Uimh. 1290/2005, ar bhealach aonfhoirmeach, ba cheart é a bheith de chumhacht ag an gCoimisiún gníomhartha cur chun feidhme a bhaineann le rialacha oibriúcháin na ngníomhaireachtaí sin a ghlacadh, go háirithe a fhad a bhaineann le faisnéis a chur chuig an gCoimisiún.

9. Ionas go bhféadfaidh an Coimisiún plean maoinithe gach cláir forbartha tuaithe a fhormheas agus foráil a dhéanamh maidir le haon oiriúnú orthu, ba cheart é a bheith de chumhacht ag an gCoimisiún gníomhartha cur chun feidhme a ghlacadh a bhaineann leis na coinníollacha i leith inneachar an phlean maoinithe agus i leith a chur in oiriúint.

10. Ní mór an fhaisnéis a chuireann na Ballstáit chuig an gCoimisiún a bheith de chineál a fhágfaidh go bhféadfaidh an Coimisiún an fhaisnéis a chuirtear chuige chun cuntais CERT agus CETFT agus na híocaíochtaí ábhartha a bhainistiú a úsáid go díreach agus ar an mbealach is éifeachtaí is féidir agus an nós imeachta um imréiteach cuntas agus an nós imeachta um imréiteach comhréireachta a chur i gcrích. Ba cheart é a bheith de chumhacht ag an gCoimisiún gníomhartha cur chun feidhme a ghlacadh maidir leis an ráiteas caiteachais, na cuntais bhliantúla, an ráiteas árachais, an ráiteas maidir le stóráil phoiblí, na córais faisnéise chun doiciméid agus faisnéis a mhalartú agus na rialacha i leith a gcaomhnú.

11. Is leis na sonraí mionsonraithe a cheanglaítear chun na cistí a bhainistiú agus monatóireacht a dhéanamh orthu a bhaineann an oibleagáid ar na gníomhaireachtaí íocaíochta cuntas a choinneáil. Ionas go bhféadfaidh na Ballstáit agus na gníomhaireachtaí íocaíochtaí an oibleagáid sin a chomhlíonadh trí rialacha comhchuibhithe a leanúint, ba cheart é a bheith de chumhacht ag an gCoimisiún gníomhartha cur chun feidhme a ghlacadh maidir le creat cuntasaíochta na n-idirghabhálacha arna ndéanamh i bhfoirm stórála poiblí dá dtagraítear i Rialachán (CE) Uimh. 884/2006 ón gCoimisiún an 21 Meitheamh 2006 maidir le cur i bhfeidhm Rialachán (CE) Uimh. 1290/2005 ón gComhairle, a fhad a bhaineann le maoiniú ó CERT ar bhearta idirghabhála i bhfoirm stórála poiblí agus mar a thaifeadann na gníomhaireachtaí íocaíochtaí agus na Ballstáit oibríochtaí stórála poiblí sna cuntais[9], mar aon le caiteachas eile arna mhaoiniú ag CERT agus ag CETFT agus dá dtagraítear i Rialachán (CE) Uimh. 883/2006.

12. D'fhonn dea-bhainistiú sreafaí airgeadais a áirithiú, go háirithe toisc go bhfuil ar na Ballstáit na hacmhainní a aimsiú chun an caiteachas is gá a chlúdach, ba cheart é a bheith de chumhacht ag an gCoimisiún gníomhartha cur chun feidhme a ghlacadh a bhaineann le acmhainní airgeadais a chur ar fáil do na Ballstáit, agus aird á tabhairt ar modhanna sonracha bainistíochta CERT agus CETFT.

13. Agus leasuithe á ndéanamh ar Rialachán (CE) Uimh. 1290/2005, ar leasuithe iad arb é is aidhm leo an Rialachán sin a chur i gcomhréir leis na nósanna imeachta dá bhforáiltear i gConradh Liospóin, ní mór forálacha áirithe sna leaganacha i dteangacha áirithe a nuashonrú d'fhonn iad a chur in oiriúint do na téarmaí a úsáidtear sa Chonradh.

14. Ba cheart, dá bhrí sin, Rialachán (CE) Uimh. 1290/2005 a leasú dá réir,

TAR ÉIS AN RIALACHÁN SEO A GHLACADH:

Airteagal 1

Leasaítear Rialachán (CE) Uimh. 1290/2005 mar seo a leanas:

15. Leasaítear Airteagal 3 mar seo a leanas:

a) I mír 2, cuirtear isteach an pointe e(i) seo a leanas:

"(e)(i) go dtí an 31 Nollag 2013, na gníomhaíochtaí a dhéanfaidh an Coimisiún trí bhíthin feidhmeanna cianbhraith a bhfuil d'aidhm acu dóigheanna a sholáthar don Choimisiún na margaí talmhaíochta a bhainistiú;"

b) I mír 3, cuirtear an méid seo a leanas in ionad an dara fomhír:

"Déanfaidh an Coimisiún na muirir agus na costais chomhfhreagracha a ríomh agus a leagan síos trí ghníomh cur chun feidhme i gcomhréir leis an nós imeachta dá dtagraítear in mír 3 d'Airteagal 42d [an nós imeachta comhairliúcháin]."

16. In Airteagal 5, cuirtear isteach an pointe (a)(i) seo a leanas:

"(a)(i) íomhanna satailíte, arna bhfáil ag an gCoimisiún, is gá chun seiceálacha a dhéanamh, ar íomhánna iad a socraítear liosta díobh i gcomhar le gach Ballstát i gcomhréir le sonraíochtaí arna mbunú ag an mBallstát, ionas go bhféadfaidh an Coimisiún iad a úsáid nó ionas go gcuirfear saor in aisce iad chuig na gníomhaireachtaí rialaithe nó chuig soláthróirí arna n-ainmniú ag na soláthróirí sin agus an Coimisiún ina n-úinéir ar na híomhánna i gcónaí, mar aon le hoibreacha arb é is aidhm leo feabhas a chur ar theicnící agus ar mhodhanna oibre i réimse an rialaithe cianbhraith ar limistéir talmhaíochta;"

17. Leasaítear Airteagal 6 mar seo a leanas:

a) I mír 3, cuirtear an fhomhír seo a leanas isteach:

"Glacfaidh an Coimisiún, trí ghníomh cur chun feidhme i gcomhréir leis an nós imeachta dá dtagraítear in mír 2 d'Airteagal 42d (an nós imeachta scrúdúcháin), na rialacha maidir le feidhmiú na gníomhaireachta comhordúcháin dá dtagraítear sa chéad fhomhír agus sa dara fomhír agus maidir le faisnéis a chur chuig an gCoimisiún'.

b) Cuirtear isteach an mhír 5 agus an mhír 6 a leanas:

"5. D'fhonn dea-fheidhmiú an chórais dá dtagraítear i míreanna 1 go 4 a áirithiú, cinnfidh an Coimisiún, trí ghníomh tarmligthe i gcomhréir leis an nós imeachta dá dtagraítear in Airteagal 42a, an méid a leanas:

a) íoschoinníollacha creidiúnaithe na ngníomhaireachtaí íocaíochtaí maidir le timpeallacht inmheánach, gníomhaíochtaí rialaithe, faisnéis agus cumarsáid, agus monatóireacht, mar aon leis na rialacha i leith an nós imeachta um chreidiúnú a eisiúint agus a tharraingt siar;

b) rialacha maidir le monatóireacht agus athbhreithniú a dhéanamh ar chreidiúnú na ngníomhaireachtaí íocaíochta;

c) íoschoinníollacha maidir le gníomhaireachtaí comhordúcháin a chreidiúnú mar aon leis na rialacha a bhaineann leis an nós imeachta um chreidiúnú a dheonú agus a tharraingt siar.

6. D'fhonn a áirithiú go ndéanfar mar is ceart na cúraimí dá bhforáiltear i mír 1 i gcomhthéacs oibríochtaí stórála poiblí, leagfaidh an Coimisiún síos trí ghníomh tarmligthe, i gcomhréir leis an nós imeachta dá dtagraítear in Airteagal 42a, rialacha maidir leis an méid a leanas:

a) méid fhreagrachtaí agus oibleagáidí na ngníomhaireachtaí íocaíochta, agus na coinníollacha maidir le cúraimí a tharmligean chuig comhlachtaí poiblí nó príobháideacha;

b) an oibleagáid atá ar na gníomhaireachtaí íocaíochta fardal a bhunú le haghaidh gach táirge agus stoic táirgí a rialú faoi scéim idirghabhála mar aon leis na coinníollacha is infheidhme maidir leis na rialuithe sin."

18. Leasaítear Airteagal 7 mar seo a leanas:

a) Déantar mír 1 den téacs atá ann faoi láthair;

b) Cuirtear isteach an mhír 2 seo a leanas:

" 2. Ionas go bhféadfaidh an Coimisiún leas a bhaint as gníomhaíochtaí na gníomhaireachta deimhniúcháin i gcomhthéacs an nós imeacht um imréiteach cuntas, glacfaidh an Coimisiún, trí ghníomh tarmligthe i gcomhréir leis an nós imeachta dá dtagraítear in Airteagal 42a, rialacha a bhaineann le hainmniú agus le freagrachtaí na gníomhaireachta."

19. In Airteagal 9, cuirtear isteach an mhír 4 seo a leanas :

"4. Ionas go gcuirfear i bhfeidhm ar bhealach ceart éifeachtach na forálacha maidir leis na rialuithe dá dtagraítear san airteagal seo, féadfaidh an Coimisiún a leagan síos trí ghníomh tarmligthe oibleagáidí sonracha a mbeidh ar na Ballstáit cloí leo."

20. Leasaítear Airteagal 15 mar seo a leanas:

a) Neamhbhainteach leis an leagan Gaeilge.

b) Cuirtear an méid seo a leanas in ionad mhír 2:

"2. Glacfaidh an Coimisiún cinneadh cur chun feidhme i gcomhréir leis an nós imeachta dá dtagraítear i mír 3 d'Airteagal 42d (an nós imeachta comhairliúcháin) maidir le híocaíochtaí míosúla a dhéanfaidh sé ar bhonn dearbhú caiteachais ó na Ballstáit agus ar bhonn faisnéise arna soláthar, i gcomhréir le mír 1 d'Airteagal 8 agus aird á tabhairt ar laghduithe agus ar fhionraíochtaí arna gcur i bhfeidhm i gcomhréir le hAirteagal 17 agus le hAirteagal 17a."

21. Leasaítear Airteagal 16 mar seo a leanas:

a) Déantar mír 1 den téacs atá ann faoi láthair;

b) Cuirtear isteach an mhír 2 seo a leanas:

"2. D'fhonn an tionchar airgeadais a athrú i gcomhréir leis an maolú a tharlaíonn agus an íocaíocht á déanamh, glacfaidh an Coimisiún trí ghnímh tarmligthe i gcomhréir leis an nós imeachta dá dtagraítear in Airteagal 42a rialacha maidir le híocaíochtaí a laghdú i gcomhréir leis an maolú sin."

22. Neamhbhainteach leis an leagan Gaeilge.

23. Neamhbhainteach leis an leagan Gaeilge.

24. Cuirtear an méid seo a leanas in ionad Airteagal 18(4):

"4. Más rud é, faoin 30 Meitheamh d'aon bhliain ar leith, nár leag an Chomhairle síos na coigeartuithe dá dtagraítear i mír 1 d'Airteagal 11 de Rialachán (CE) Uimh. 73/2009 ón gComhairle*, leagfaidh an Coimisiún na coigeartuithe sin síos trí ghníomh cur chun feidhme i gcomhréir leis an nós imeachta dá dtagraítear i mír 3 d'Airteagal 42d (an nós imeachta comhairliúcháin) den Rialachán seo, agus cuirfidh sé sin in iúl don Chomhairle láithreach.

*IO L 30 31.1.2009, lch. 16."

25. Leasaítear Airteagal 19 mar seo a leanas:

a) cuirtear an méid seo a leanas in ionad mhíreanna 1, 2 agus 3:

"1. Tíolacfaidh an Coimisiún do Pharlaimint na hEorpa agus don Chomhairle, an tráth céanna le dréachtbhuiséad don bhliain airgeadais N, a réamhaisnéisí do na blianta airgeadais N - 1, N agus N + 1.

An tráth céanna, tíolacfaidh sé anailís ar an difear idir na réamhaisnéisí tosaigh agus an caiteachas arna dhéanamh do na blianta airgeadais N - 2 agus N - 3.

2. Más rud é, agus an dréachtbhuiséad do bhliain airgeadais N á bhunú, go bhfuil baol ann go sárófar an glan-iarmhéid dá dtagraítear i mír 3 d'Airteagal 12, do bhliain N, agus an corrlach dá dtagraítear in Airteagal 11 de Rialachán (CE) Uimh. 73/2009 á chur san áireamh, molfaidh an Coimisiún na bearta is gá don Chomhairle, go háirithe na bearta a cheanglaítear agus mír 2 d'Airteagal 11 de Rialachán (CE) Uimh. 73/2009 á chur i bhfeidhm.

3. Má mheasann an Coimisiún am ar bith go bhfuil an baol ann go sárófar an glan-iarmhéid dá dtagraítear i mír 3 d'Airteagal 12 agus nach féidir leis bearta leordhóthanacha a dhéanamh chun an scéal a chur ina cheart laistigh dá chumhachtaí, molfaidh sé bearta eile d'fhonn a áirithiú go gcloífear leis an iarmhéid sin, bearta a bheidh le glacadh ag an gComhairle nó ag an bParlaimint agus ag an gComhairle.

b) I mír 4, cuirtear an méid seo a leanas in ionad phointe (c):

" c) leagfaidh sé síos trí ghníomh tarmligthe i gcomhréir leis an nós imeachta dá dtagraítear i mír 3 d'Airteagal 42d (an nós imeachta comhairliúcháin) méid iomlán an mhaoinithe ón Aontas arna miondealú de réir Ballstáit, ar bhonn ráta aonair maoinithe de chuid an Aontais, laistigh den bhuiséad a bhí le fáil le haghaidh na n-íocaíochtaí míosúla;"

26. Leasaítear Airteagal 21 mar seo a leanas:

a) Cuirtear an méid seo a leanas in ionad mhír 1:

" 1. Agus dréachtbhuiséad, nó litir leasaithe ar an dréachtbhuiséad a bhaineann le caiteachas talmhaíochta, á ghlacadh ag an gCoimisiún úsáidfidh sé chun meastacháin buiséad CERT a bhunú an meánráta malartaithe idir an euro agus dollar na Stát Aontaithe arna thaifeadadh ar an margadh le linn na ráithe is deireanaí dar críoch fiche lá ar a laghad sula nglacann an Coimisiún an doiciméad buiséadach."

b) I mír 2, cuirtear an méid seo a leanas in ionad na habairte tosaigh:

"2. Agus dréachtbhuiséad leasaitheach agus forlíontach nó litir leasaitheach air sin á ghlacadh ag an gCoimisiún, úsáidfidh sé, a mhéid a bhaineann na doiciméid sin le leithreasaí i dtaca le bearta dá dtagraítear 3(1)(a) agus (b), na nithe seo a leanas:

27. I dTeideal II, cuirtear isteach an tAirteagal 21a a leanas:

"Airteagal 21a

Bearta a bhaineann le cianbhraith

1. Is éard is aidhm leis na bearta arna maoiniú faoi Airteagal 3(2)(e)(i) a áirithiú go ndéanfar monatóireacht agreacnamaíoch ar thailte talmhaíochta agus ar mbail atá ar na barra d'fhonn meastacháin a dhéanamh, go háirithe a fhad a bhaineann le táirgeacht agus táirgeadh talmhaíochta, go mbeidh sé níos fusa teacht ar na meastacháin sin nó go ndéanfar monatóireachta teicneolaíochta ar an gcóras agraimeitéareolaíoch.

Baineann na bearta sin go háirithe le bailiú agus ceannach faisnéise is gá chun an comhbheartas talmhaíochta a chur chun feidhme agus monatóireacht a dhéanamh air, lena n-áirítear sonraí arna bhfáil ag satailítí agus sonraí meitéareolaíocha, infreastruchtúr sonraí spásúla agus suíomh eolais a chruthú, staidéir shonracha a bhaineann le dálaí aeráide a dhéanamh agus samhlacha agraimeitéareolaíocha agus eacnaiméadracha a thabhairt cothrom le dáta.

2. Féadfaidh an Coimisiún trí ghníomh tarmligthe i gcomhréir leis an nós imeachta dá dtagraítear i mír 2 d'Airteagal 42 (an nós imeachta scrúdúcháin), rialacha a ghlacadh maidir le maoiniú dá dtagraítear in Airteagal 3(2)(e)(i) agus in Airteagal 5(a)(i), na coinníollacha faoina ndéanfar an cianbhrath d'fhonn na spriocanna ainmnithe a bhaint amach, na coinníollacha maidir le híomhánna satailíte agus sonraí meitéareolaíocha a fháil, a bheachtú agus a úsáid, mar aon leis na spriocdhátaí is infheidhme.

28. I gCaibidil 1 de Theideal III, cuirtear isteach an tAirteagal 23a a leanas:

" Airteagal 23a

Cumhachtaí cur chun feidhme

Leagfaidh an Coimisiún síos trí ghníomh cur chun feidhme i gcomhréir leis an nós imeachta dá dtagraítear i mír 2 d'Airteagal 42d (an nós imeachta scrúdúcháin) den Rialachán seo, na coinníollacha maidir le hinneachar an phlean mhaoinithe, maidir lena thíolacadh agus maidir lena ghlacadh, mar a fhoráiltear in Airteagal 16 de Rialachán Uimh. 1698/2005 ón gComhairle*."

* IO L 277 21.10.2005, lch. 1. "

29. Neamhbhainteach leis an leagan Gaeilge.

30. Neamhbhainteach leis an leagan Gaeilge.

31. Cuirtear an méid seo a leanas in ionad Airteagal 30:

"Airteagal 30 Imréiteach cuntas

32. Roimh an 30 Aibreán den bhliain airgeadais i ndiaidh na bliana lena mbaineann, glacfaidh an Coimisiún cinneadh cur chun feidhme i gcomhréir leis an nós imeachta dá dtagraítear i mír 3 d'Airteagal 42d (an nós imeachta comhairliúcháin) maidir le himréiteach cuntas gníomhaireachtaí íocaíochta creidiúnaithe ar bhonn na faisnéise arna tarchur i gcomhréir le hAirteagal 8(1)(c)(iii).

33. Cumhdóidh an cinneadh maidir le himréiteach cuntas dá dtagraítear i mír 1 sláine, cruinneas agus fírinne na gcuntas bliantúil arna gcur isteach. Glacfar an cinneadh gan dochar do chinntí iardain a ghlacfar faoi Airteagal 31."

34. Leasaítear Airteagal 31 mar seo a leanas:

a) Cuirtear an méid seo a leanas in ionad mhír 1:

"1. Glacfaidh an Coimisiún cinneadh cur chun feidhme i gcomhréir leis an nós imeachta dá dtagraítear i mír 3 d'Airteagal 42d (an nós imeachta comhairliúcháin) maidir le méideanna atá le heisiamh ó mhaoiniú ón Aontas má chineann sé nár tabhaíodh caiteachas dá dtagraítear in Airteagal(3)(1) agus in Airteagal 4 i gcomhréir le rialacha an Aontais.

b) Cuirtear an méid seo a leanas in ionad mhír 3:

"3. Sula nglacfar aon chinneadh maoiniú a dhiúltú, déanfar cinntí chigireachtaí an Choimisiúin mar aon le freagraí an Bhallstáit lena mbaineann a chur in iúl i scríbhinn, agus ina dhiaidh sin féachfaidh an dá pháirtí le teacht ar chomhaontú i leith na mbeart atá le déanamh."

35. I gCaibidil 1 de Theideal IV, cuirtear isteach an tAirteagal 31a a leanas:

"Airteagal 31a Cumhachtaí tarmligthe

D'fhonn dea-fheidhmiú an nós imeachta um imréiteach cuntas agus an nós imeachta um imréiteach comhlíonta a áirithiú, glacfaidh an Coimisiún trí ghníomh tarmligthe i gcomhréir leis an nós imeachta dá dtagraítear in Airteagal 42a rialacha a bhaineann le bearta atá le glacadh d'fhonn na cinntí dá dtagraítear in Airteagal 30 agus in Airteagal 31 a ghlacadh agus d'fhonn iad a chur chun feidhme, mar aon le rialacha a bhaineann leis an nós imeachta idir-réitigh dá dtagraítear in Airteagal 31(3)(2), lena n-áirítear feidhmeanna agus comhdhéanamh comhlacht idir-réitigh agus a rialacha mionsonraithe oibre."

36. Leasaítear Airteagal 32 mar seo a leanas:

a) I mír 4, cuirtear an méid seo a leanas in ionad na habairte tosaigh:

"Tar éis dó an nós imeachta dá bhforáiltear in Airteagal 31 a leanúint, féadfaidh an Coimisiún cinneadh a dhéanamh na suimeanna atá le gnóthú a mhuirear ar an mBallstát:"

b) Neamhbhainteach leis an leagan Gaeilge.

c) I mír 8, cuirtear an méid seo a leanas in ionad na habairte tosaigh:

" Tar éis dó an nós imeachta dá dtagraítear in Airteagal 31 a leanúint, féadfaidh an Coimisiún cinneadh a dhéanamh suimeanna arna muirearú ar bhuiséad an Chomhphobail a eisiamh ó mhaoiniú comhphobail sna cásanna seo a leanas:"

37. Leasaítear Airteagal 33 mar seo a leanas:

a) I mír 5, cuirtear an méid seo a leanas in ionad na habairte tosaigh:

"Tar éis dó an nós imeachta dá bhforáiltear in Airteagal 31 a leanúint, féadfaidh an Coimisiún cinneadh a dhéanamh na suimeanna atá le gnóthú a mhuirear ar an mBallstát:"

b Cuirtear an méid seo a leanas in ionad mhír 7:

"7. Féadfaidh Ballstát cinneadh a dhéanamh stop a chur leis an nós imeachta um ghnóthú faoi na coinníollacha dá bhforáiltear in Airteagal 32(6)."

38. Leasaítear Airteagal 34 mar seo a leanas:

a) Cuirtear na pointí (d) agus (e) seo a leanas le mír 1:

"d) na suimeanna is iníoctha le buiséad an Aontais a bailíodh de thoradh pionós nó smachtbhannaí i gcomhréir leis na rialacha sonracha dá bhforáiltear i rialacha talmhaíochta earnálacha;

e) méideanna a fhreagraíonn do laghduithe nó eisiaimh íocaíochtaí arna gcur i bhfeidhm i gcomhréir leis na rialacha a bhaineann le tras-chomhlíonadh dá bhforáiltear i gCaibidil 1 de Theideal II de Rialachán (CE) Uimh. 73/2009."

b) Cuirtear isteach an mhír 4 seo a leanas:

"4. Beidh feidhm mutatis mutandis ag Airteagal 150 agus 151 de Rialachán (CE, Euratom) Uimh. 1605/2002 maidir le hioncam sannta dá dtagraítear sa Rialachán a chur i gcuntas."

39. I gCaibidil 2 de Theideal IV, cuirtear isteach an tAirteagal 35a a leanas:

"Airteagal 35a

Cumhachtaí tarmligthe

1. D'fhonn a áirithiú go gcuirfear i bhfeidhm ar bhealach ceart éifeachtach na forálacha a bhaineann leis na gnóthuithe dá dtagraítear in Airteagal 32 agus in Airteagal 33, leagfaidh an Coimisiún síos le gníomh tarmligthe i gcomhréir leis an nós imeachta dá dtagraítear in Airteagal 42a oibleagáidí sonracha a bheidh le hurramú ag na Ballstáit"

2. Ionas go gcuirfear san áireamh ioncam a bhailigh gníomhaireachtaí íocaíochta do chuntas an Aontais agus íocaíochtaí á ndéanamh ar bhonn dearbhuithe caiteachais a tharchur na Ballstát, leagfaidh an Coimisiún síos trí ghníomh tarmlighte i gcomhréir leis an nós imeachta dá dtagraítear in Airteagal 42a na coinníollacha maidir le cineálacha áirithe caiteachais agus ioncaim arna ndéanamh faoi CERT agus CETFT a fhritháireamh.

40. I gCaibidil 3 de Theideal IV, cuirtear isteach an tAirteagal 37a a leanas:

"Airteagal 37a

Cumhachtaí tarmligthe

D'fhonn a áirithiú go ndéanfar ar bhealach éifeachtach na cúraimí arna dtabhairt don Choimisiún faoi Airteagal 36 agus Airteagal 37, féadfaidh an Coimisiún a leagan síos le gníomh tarmligthe i gcomhréir leis an nós imeachta dá dtagraítear in Airteagal 42a rialacha a bhaineann leis na hoibleagáidí comhair atá le hurramú ag na Ballstáit."

41. Cuirtear isteach na hAirteagail 40a agus 40b seo a leanas:

"Airteagal 40a

Cumhachtaí tarmligthe

1. D'fhonn dea-bhainistiú na leithreasaí arna n-iontráil i mbuiséad an Aontais le haghaidh CERT agus le haghaidh CETFT a áirithiú, féadfaidh an Coimisiún rialacha a ghlacadh trí ghníomh tarmligthe i gcomhréir leis an nós imeachta dá dtagraítear in Airteagal 42a maidir leis na nithe a leanas:

a) an oibleagáid atá ar na gníomhaireachtaí íocaíochta cuntais a choinneáil, mar aon leis na coinníollacha sonracha is infheidhme maidir leis na heilimintí atá le cur sna cuntais;

b) oibríochtaí stórála poiblí a luacháil agus na bearta atá le déanamh i gcás ina gcaillfear nó ina meathfar táirgí faoi scéim idirghabhála i bhfoirm stórála poiblí agus an méid atá le maoiniú a chinneadh.

2. D'fhonn an maoiniú ó CERT ar chaiteachas a bhaineann le bearta idirghabhála i bhfoirm stórála poiblí a áirithiú, féadfaidh an Coimisiún rialacha a ghlacadh trí ghníomh tarmligthe i gcomhréir leis an nós imeachta dá dtagraítear in Airteagal 42a maidir leis an méid seo a leanas:

a) na cineálacha caiteachais atá cáilithe do mhaoiniú ón AE agus na coinníollacha maidir lena n-aisíoc;

b) na coinníollacha cáilitheachta agus na modhanna ríomha ar bhonn na n-eilimintí arna dtaifeadadh iarbhír ag na gníomhaireachtaí íocaíochta nó ar bhonn cnapshuimeanna arna gcinneadh ag an gCoimisiún nó ar bhonn méideanna seasta nó méideanna nach bhfuil seasta agus a bhfuil foráil déanta maidir leo i reachtaíocht talmhaíochta earnálach.

3. D'fhonn comhleanúnachas na sonraí arna dtarchur ag na Ballstáit maidir le caiteachas nó maidir le faisnéis eile dá bhforáiltear sa Rialachán seo a fhíorú agus d'fhonn a áirithiú go gcomhlíonfar an oibleagáid maidir le sonraí a tharchur agus dá bhforáiltear in Airteagal 8, glacfaidh an Coimisiún trí ghníomh tarmligthe i gcomhréir leis an nós imeachta dá dtagraítear in Airteagal 42a na coinníollacha maidir le híocaíochtaí leis na Ballstáit a laghdú nó a chur ar fionraí, a fhad a bhaineann le caiteachas CERT agus CETFT faoi seach.

4. I gcás nach mbeidh buiséad an Aontais glactha go críochnaitheach ag tús na bliana airgeadais nó i gcás ina sáróidh méid iomlán na réamhghealltanas an tairseach atá leagtha síos in Airteagal 150(3) de Rialachán (CE, Euratom) Uimh. 1605/2002, agus d'fhonn na leithreasaí atá le fáil a leithdháileadh ar na Ballstáit go cothrom, glacfaidh an Coimisiún trí ghníomh tarmligthe i gcomhréir leis an nós imeachta dá dtagraítear in Airteagal 42a na rialacha maidir le caiteachas a íoc.

5. Ionas nach gcuirfidh na Ballstáit sin nach baill den limistéar euro iad rátaí malairte éagsúla i bhfeidhm i gcuntais atá in airgeadra seachas an euro agus ina bhfuil ioncam arna fháil nó cabhair arna tabhairt do thairbhithe, ná sa ráiteas caiteachais arna dhéanamh ag an ngníomhaireacht íocaíochta, féadfaidh an Coimisiún a ghlacadh trí ghníomh tarmligthe i gcomhréir leis an nós imeachta dá dtagraítear in Airteagal 42a rialacha maidir leis an ráta malairte is infheidhme agus ráitis chaiteachais á mbunú agus oibríochtaí stórála poiblí i gcuntais na gníomhaireachta íocaíochta á gclárú.

6. D'fhonn a áirithiú go mbainfear úsáid thrédhearcach as CERT agus CETFT agus d'fhonn a áirithiú go ndéanfaidh na Ballstáit foilsiú aonfhoirmeach faoi Airteagal 44a, glacfaidh an Coimisiún trí ghníomh tarmligthe i gcomhréir leis an nós imeachta dá dtagraítear in Airteagal 42a rialacha maidir le:

a) inneachar agus formáid na faisnéise atá le foilsiú;

b) dáta an fhoilsithe agus na coinníollacha faoina dtugtar faisnéis do na tairbheoirí;

c) na modhanna cumarsáide agus comhair idir an Coimisiún agus na Ballstáit.

Airteagal 40b

Inniúlachtaí feidhmiúcháin

1. Féadfaidh an Coimisiún, trí ghníomh cur chun feidhme i gcomhréir leis an nós imeachta dá dtagraítear i mír 2 d'Airteagal 42d (an nós imeachta scrúdúcháin) rialacha a ghlacadh maidir le:

a) foirm, inneachar, tréimhsiúlacht, spriocdhátaí agus modhanna tarchuir chuig an gCoimisiúin nó cur ar fáil don Choimisiún na nithe a leanas:

i) ráitis chaiteachais agus meastacháin chaiteachais shealadacha mar aon lena nuashonrú, lena n-áirítear ioncam sannta;

ii) ráiteas árachais agus cuntais bhliantúla na ngníomhaireachtaí íocaíochta,

iii) tuarascálacha deimhniúcháin na gcuntas;

iv) sonraí aitheantais na ngníomhaireachtaí íocaíochtaí creidiúnaithe, na ngníomhaireachtaí comhordúcháin agus na ngníomhaireachtaí deimhniúcháin;

v) rialacha mionsonraithe maidir le caiteachas arna mhaoiniú faoi CERT agus CETFT a chur san áireamh agus a íoc;

vi) fógraí i leith coigeartuithe airgeadais arna ndéanamh ag na Ballstáit a bhaineann le hoibríochtaí nó cláir forbartha agus tuarascálacha achomhair ar na nósanna imeachta um ghnóthú atá déanta ag na Ballstáit mar fhreagairt ar mhírialtachtaí;

vii) faisnéis maidir leis na bearta arna ndéanamh agus Airteagal 9 á chur i bhfeidhm;

b) na rialacha mionsonraithe maidir le malartú faisnéise idir an Coimisiún agus na Ballstáit agus cur ar bun córas faisnéise lena n-áirítear cineál, foirm, agus inneachar na sonraí atá le próiseáil ag na córais sin agus na rialacha maidir lena gcoinneáil;

c) na rialacha mionsonraithe maidir le maoiniú agus le creat cuntasaíochta na n-idirghabhálacha i bhfoirm stórála poiblí mar aon le caiteachas eile arna maoiniú ag CERT agus CETFT;

d) na rialacha mionsonraithe maidir leis an nós imeachta um saoradh uathoibríoch a chur chun feidhme.

2. Féadfaidh an Coimisiún trí ghníomh cur chun feidhme i gcomhréir leis an nós imeachta dá dtagraítear i mír 3 d'Airteagal 42d (an nós imeachta comhairliúcháin) na coinníollacha agus na rialacha mionsonraithe a ghlacadh is infheidhme maidir le leithreasaí arna dtabhairt anonn i gcomhréir le mír 3 d'Airteagal 149 de Rialachán (CE, Euratom) Uimh. 1605/2002 d'fhonn caiteachas dá dtagraítear in Airteagal 3(1)(c) den Rialachán seo a mhaoiniú.

42. Scriostar Airteagal 41 agus Airteagal 42.

43. Cuirtear isteach na hAirteagail 42a, 42b, 42c agus 42d a leanas:

" Airteagal 42a Feidhmiú an tarmligin

1. Tugtar de chumhacht don Choimisiún na gníomhartha tarmligthe dá dtagraítear sa Rialachán seo a ghlacadh go ceann tréimhse éiginnte.

2. A luaithe a ghlacfaidh sé gníomh tarmligthe, tabharfaidh an Coimisiún fógra ina leith do Pharlaimint na hEorpa agus don Chomhairle an tráth céanna.

3. Faoi réir na bhforálacha dá bhforáiltear in Airteagal 42b agus in Airteagal 42c atá an chumhacht gníomhartha tarmligthe a ghlacadh.

Airteagal 42b Cúlghairm an tarmligin

1. Féadfaidh Parlaimint na hEorpa nó an Chomhairle tarmligean na cumhachta dá dtagraítear in Airteagal 42a a chúlghairm tráth ar bith.

2. An institiúid a chuireann tús le nós imeachta inmheánach d'fhonn a chinneadh an ndéanfar nó nach ndéanfar tarmligean na cumhachta a chúlghairm, féachfaidh sí leis fógra ina leith sin a thabhairt don institiúid eile agus don Choimisiún laistigh de thréimhse réasúnta sula ndéanfar an cinneadh deireanach, agus luafaidh sí na cumhachtaí tarmligthe a d'fhéadfadh a bheith faoi réir cúlghairme agus na cúiseanna a d'fhéadfadh a bheith leis an gcúlghairm sin.

3. Má chinntear an chúlghairm a dhéanamh, cuirfear deireadh le tarmligean na gcumhachtaí arna sonrú sa chinneadh sin. Beidh éifeacht leis láithreach nó ar dháta ina dhiaidh sin a shonrófar ann. Ní dhéanfaidh sé aon difear do bhailíocht na ngníomhartha tarmligthe atá i bhfeidhm cheana féin. Foilseofar in Iris Oifigiúil an Aontais Eorpaigh é.

Airteagal 42c Agóidí i gcoinne gníomhartha tarmligthe

1. Féadfaidh Parlaimint na hEorpa agus an Chomhairle agóid a dhéanamh i gcoinne an ghnímh tharmligthe laistigh de dhá mhí tar éis an dáta a fhaigheann siad an fógra. Ar thionscnamh Pharlaimint na hEorpa nó na Comhairle cuirfear aon mhí amháin leis an tréimhse sin.

2. Más rud é, nuair a thiocfaidh deireadh leis an tréimhse sin, nach ndearna Parlaimint na hEorpa ná an Chomhairle agóid i gcoinne an ghnímh tharmligthe, foilseofar é in Iris Oifigiúil an Aontais Eorpaigh agus tiocfaidh sé i bhfeidhm ar an dáta arna shonrú ann.

Féadfar an gníomh tarmligthe a fhoilsiú in Iris Oifigiúil an Aontais Eorpaigh agus féadfaidh sé teacht i bhfeidhm sula rachaidh an tréimhse sin in éag má chuireann Parlaimint na hEorpa agus an Chomhairle araon in iúl don Choimisiún nach bhfuil sé beartaithe acu agóidí a dhéanamh.

3. Má dhéanann Parlaimint na hEorpa nó an Chomhairle agóid i gcoinne gnímh tharmligthe, ní thiocfaidh an gníomh sin i bhfeidhm. Luafaidh an institiúid a dhéanann agóid na cúiseanna lena hagóid.

Airteagal 42d

Gníomhartha cur chun feidhme – coiste

1. Beidh de chúnamh ag an gCoimisiún coiste na gcistí talmhaíochta.

2. Nuair a ghlactar gníomhartha cur chun feidhme faoin mír seo, beidh feidhm ag Airteagal 5 de Rialachán (AE) Uimh. [xxxx/yyyy] ( le comhlánú nuair a bheidh an Rialachán maidir leis na rialacha mionsonraithe i leith rialú dá dtagraítear i mír 3 d'Airteagal 291 den Chonradh ar Fheidhmiú an Aontais Eorpaigh glactha, Rialachán atá á phlé sa Pharlaimint agus sa Chomhairle ) (an nós imeachta scrúdúcháin).

3. Nuair a ghlactar gníomhartha cur chun feidhme faoin mír seo, beidh feidhm ag Airteagal 4 de Rialachán (AE) Uimh. [xxxx/yyyy] ( le comhlánú nuair a bheidh an Rialachán maidir leis na rialacha mionsonraithe i leith rialú dá dtagraítear mír 3 d'Airteagal 291den Chonradh ar Fheidhmiú an Aontais Eorpaigh glactha, Rialachán atá á phlé sa Pharlaimint agus sa Chomhairle ) (an nós imeachta comhairliúcháin).

Airteagal 2

Aisghairtear Rialachán (CE) Uimh. 165/94 agus Rialachán Uimh. 78/2008.

Mar sin féin, leanfaidh d'fheidhm a bheith ag Airteagal 4 de Rialachán (CE) Uimh. 78/2008 go dtí an 31 Nollaig 2013.

Airteagal 3

Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh .

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh [...], an

Thar ceann Pharlaimint na hEorpa Thar ceann na Comhairle

RÁITEAS AIRGEADAIS | RÁITEAS AIR./n° 715147 CM/tm/4.1.2010 |

DÁTA: 30/9/2010 |

1. | LÍNE BUISÉADACH: Teideal 05: talmhaíocht agus forbairt tuaithe | LEITHREASAÍ LO: 57 780,4 mill euro LÍ: 56 776,9 mill euro |

2. | TEIDEAL: Togra le haghaidh Rialacháin ó Pharlaimint na hEorpa agus ón gComhairle lena leasaítear Rialachán (CE) Uimh. 1290/200 maidir le maoiniú an chomhbheartais talmhaíochta. |

3. | BUNÚS DLÍ Airteagal 43 den Chonradh ar Fheidhmiú an Aontais Eorpaigh. |

4. | SPRIOCANNA: Cumhachtaí tarmligthe agus cur chun feidhme an Choimisiúin i Rialachán (CE) Uimh. 1290/2005 ón gComhairle a shainaithint agus an nós imeachta iomchuí maidir le glacadh na ngníomhartha sin a bhunú (an togra a ailíniú le Conradh Liospóin) |

5. | IMPLEACHTAÍ AIRGEADAIS | TRÉIMHSE 12 MHÍ (EUR mill) | BLIAIN AIRGEADAIS REATHA [2010] (EUR mill) | BLIAIN AIRGEADAIS INA DHIAIDH [2011] (EUR mill) |

5.0 | ARNA GHEARRADH - AR BHUISÉAD AN CE (AISÍOCHAÍOCHTAÍ/IDIRGHÁBHÁLACHA) - BUISÉID NÁISIÚNTA - EARNÁLACHA EILE | - | - | - |

5.1 | IONCAM - ACMHAINNÍ DÍLSE NA CE (TOBHAIGH/DLEACHTANNA CUSTAIM) - NÁISIÚNTA | - | - | - |

[2012] | [2013] | [2014] | [2015] |

5.0.1 | CAITEACHAS MEASTA | - | - | - | - |

5.1.1 | IONCAM MEASTA | - | - | - | - |

5.2 | MODH RÍOMHA: |

6.0 | AN FÉIDIR AN TIONSCADAL A MHAOINIÚ Ó LEITHREASAÍ A IONTRÁLADH SA CHAIBIDIL ÁBHARTHA DEN BHUISÉAD REATHA? | IS FÉIDIR NI FÉIDIR |

6.1 | AN FÉIDIR AN TIONSCADAL A MHAOINIÚ TRÍ AISTRIÚ A DHÉANAMH IDIR CAIBIDLÍ AN BHUISÉID REATHA? | IS FÉIDIR NÍ FÉIDIR |

6.2 | AN mBEIDH GÁ LE BUISÉAD FORLÍONTACH? | BEIDH NÍ BHEIDH |

6.3 | AN GÁ LEITHREASAÍ A IONTRÁIL I mBUISÉID SA TODHCHAÍ? | BEIDH NÍ BHEIDH |

BARÚLACHA: A fhad a bhaineann le hailíniú an Rialacháin ón gComhairle le Conradh Liospóin, níl aon impleacht ag an togra seo do chaiteachas buiséadach. |

[1] IO C , lch. .

[2] IO C , lch. .

[3] IO C , lch. .

[4] IO L 209, 11.8.2005, lch 1.

[5] IO L […] […], lch […].

[6] IO L 171, 23.6.2006, lch. 1.

[7] IO L 24, 29.1.1994, lch. 6.

[8] IO L 25 30.1.2008, lch. 1.

[9] IO L 171 23.6.2006, lch. 35.